stanford-oval/wikipedia huggingface dataset:
שמחות
הפרקים

| מספר הפרק | שם הפרק | תאריך שידור מקורי ישראל |
| --- | --- | --- |
| 1 | שאני אמות | 30 ביוני 2017 |
| 2 | כוכב הדרום | 30 ביוני 2017 |
| 3 | אמן אורח | 7 ביולי 2017 |
| 4 | מתנות קטנות | 7 ביולי 2017 |
| 5 | זכרונות | 14 ביולי 2017 |
| 6 | סי או אי אל | 14 ביולי 2017 |
| 7 | אחד באפריל | 21 ביולי 2017 |
| 8 | שף נולד | 21 ביולי 2017 |
| 9 | גאוות יחידה | 28 ביולי 2017 |
| 10 | בל גרדנס VIP | 4 באוגוסט 2017 |
| 11 | המשגיח המעצבן | 11 באוגוסט 2017 |
| 12 | אירוע מהסרטים | 18 באוגוסט 2017 |
| 13 | הרב יוצא לקרב | 25 באוגוסט 2017 |
| 14 | אולם תחת חקירה | 1 בספטמבר 2017 |
| 15 | ספיישל אימה קורע | 8 בספטמבר 2017 |
| 16 | הדרבי הגדול | 15 בספטמבר 2017 |
| 17 | הפתעה | 22 בספטמבר 2017 |
| 18 | פיגזמליון | 22 בספטמבר 2017 |
| 19 | חופה ופידוחין | 22 בספטמבר 2017 |
| 20 | הוליווד דמיקולו | 5 באוקטובר 2017 |
| 21 | פורים | 7 באוקטובר 2017 |
| 22 | מצלמות | 8 באוקטובר 2017 |
| 23 | מיהו יהודי? | 11 באוקטובר 2017 |
| 24 | חתונה | 14 באוקטובר 2017 |
מארי ראמבר

| --- | --- |

 לידה:  20 בפברואר 1888 ורשה, פולין הקונגרסאית 
 פטירה:  12 ביוני 1982 (בגיל 94) לונדון, הממלכה המאוחדת 
 מדינה:  הממלכה המאוחדת, פולין, האימפריה הרוסית 
 מקום קבורה:  קרמטוריום גולדרס גרין 
 בן או בת זוג:  Ashley Dukes (?–1959) 
 פרסים והוקרה:  גבירה מפקדת במסדר האימפריה הבריטית  Queen Elizabeth II Coronation Award 
 
דיים מארי ראמבֶּר, גב' דיוּקְס (באנגלית: Dame Marie Rambert, Mrs Dukes, מסדר האימפריה הבריטית, 20 בפברואר 1888 - 12 ביוני 1982) הייתה רקדנית ומורה יהודייה-אנגליה ממוצא פולני, שהשפיעה רבות על הבלט הבריטי, הן כרקדנית והן כמורה.
ביוגרפיה > ילדות ונעורים

ראמבר נולדה למשפחה יהודית ליברלית בוורשה, פולין. שמה המקורי היה צִיבְיָה (צֶסְיָה) רמבם. אביה ושניים מאחיה שינו בהמשך את שמות המשפחה, כדי שייחשבו לבנים יחידים ויזכו לפטור משירות צבאי בצבא הצאר, וכך, בעוד שאחד מאחיה שמר על השם רמבם, אביה שינה את שמו ל"רמברג", אח אחר היה ל"רמברט" והשלישי שינה את שמו ל"ורשבסקי". היא שינתה את שמה ל"מרים ראמברג" ולבסוף קיבעה אותו בצורה הצרפתית "מארי ראמבר". בשנים הבאות הכירו אותה ידידים ורקדנים כ"מִים".
אביה, יעקב ראמברג, יליד וישטיטיס, עיר קטנה הנמצאת כיום בליטא, היה סוחר משכיל, מו"ל ומילונאי עברי וציוני. אמה, אייגה ראמברג, הייתה עובדת קהילה.
ראמבר הייתה הרביעית בשבעה ילדים. הבת הבכורה, רחל, נישאה לסופר העברי מיכה יוסף ברדיצ'בסקי. השנייה, אווה ראמברג-פיגולה, הייתה אשתו של חוקר החיתים הגרמני הוגו היינריך פִיגוּלָה ואמו של הפיזיקאי יוהאנס פיגולה.
ראמבר פגשה את בעלה, אשלי דיוקס, חייל בחופשה, בסעודה חגיגית ב-1917. באוטוביוגרפיה שלה מספרת ראמבר: "אחרי ארבעה ימים של פגישות אישיות, ושבעה חודשים של התכתבות, נישאנו ב-3 במרץ 1918." נישואיהם נועדו, במידה מסוימת, לאפשר לדיוקס לקבל ארבעה שבועות של חופשה ממושכת, במקום יומיים. הם נמשכו 41 שנים, עד מותו של דיוקס בשנת 1959; נולדו להם שתי בנות.
הכשרה

ראמבר החלה את הכשרתה לבלט בשלב מוקדם בלימודיה. היא לא התרשמה מן המבנה והביצוע של הבלט, והריקוד לא קסם לה עד שהלכה שבי אחר ריקודה של איזדורה דאנקן כשראתה אחת מהופעותיה, ו"התרגשה עמוקות מיפי ריקודה של דאנקן".
בשנת 1905, לאחר מעורבות בהפגנות פוליטיות, דחקו בה הוריה לעבור לפריז וללמוד רפואה, כאשר תתגורר לבטח עם דודה ודודתה, גם הם רופאים. במסיבה שהשתתפה בה רקדה מזורקה, וריקודה מלא החיים זיכה אותה בתשואות. הייתה זו הופעתה הראשונה, בין אם ראתה אותה ככזאת או לאו. באותה מסיבה פגשה את ריימונד דאנקן, אחיה של איזדורה, הוא שיבח אותה על ביצוע מעולה, ותשוקתה לריקוד ניעורה מחדש. היא למדה אצל מאדאם ראט מבלט האופרה של פריז והמשיכה בקולג' דאלקרוז אצל אמיל ז'אק-דאלקרוז שהציג לפניה את היוריתמיקה.
באחד הימים בא סרגיי דיאגילב לצפות בשיעור בקולג' דאלקרוז, ואחריו הציע לה לבוא לברלין וללמוד אצלו בבלט רוס. לאחר היסוס, נענתה להצעה ועבדה בשיתוף פעולה עם בלט רוס בהנהלת דיאגילב בעונת 1912–1913. וצלב ניז'ינסקי התקשה בעבודה עם המקצבים המוזרים והמתחלפים של סטרווינסקי בפולחן האביב, ודיאגילב שכר את שירותיה של ראמבר לסייע לו בעזרת היוריתמיקה, שלמדה אצל דאלקרוז. היא רקדה בלהקת בלט רוס, שבה הופיעה באגם הברבורים, ז'יזל ו"שחרזדה".  לאחר סיור הופעות עם ניז'ינסקי ובלט רוס, לא חודש החוזה שלה והיא החליטה שהגיעה העת לפתוח בפרק חדש. ב-1914 עברה לאנגליה ולמדה אצל אנריקו צ'יקטי.
בלט ראמבר

לאחר הלימודים עם צ'יקטי, חזרה ראמבר ללמוד אצל מאדאם ראט באופרה של פריז והשקיעה את עצמה בלימודים. בשנת 1919 החלה ללמד עוד שיעורי בלט ובהמשך ייסדה בית ספר לבלט משלה בבדפורד גרדנס, לונדון. ב-1926 הקימה להקה משלה, שנקראה במקור "מועדון בלט". הלהקה עברה שינויי שמות רבים, בדומה לראמבר עצמה. היא החלה להופיע בהצגות רביו ליליות בלונדון. ההצגה הלא-רשמית הראשונה התקיימה ב"לילות על חוף הנהר" בתיאטרון הלירי (האמרסמית), והמשיכה עוד זמן מה בהצגות רביו. ראמבר החלה לאתר רקדנים וכוריאוגרפים חדשים ומבטיחים, בהם פרדריק אשטון, שילבה אותם בלהקתה ונתנה להם הזדמנות לצמוח ולגדול. מ"רקדני מארי ראמבר", השתנתה הלהקה לבלט ראמבר, אחר להקת המחול ראמבר, ומ-2014 היא קרויה פשוט "ראמבר", להקת מחול מודרני, היוצאת לסיורי הופעות ברחבי העולם. מועד הולדתה של הלהקה נקבע כהצגה הראשונה של "טרגדיית אופנה" של פרדריק אשטון (1926), מועד המציב אותה כלהקת הבלט הראשונה בבריטניה.
אשלי דיוקס, בעלה של מארי, שיפץ וחידש בניין והפך אותו לתיאטרון מרקורי, שם התקיימו רוב ההופעות של בלט ראמבר. נאמר, כי "נוטינג היל גייט, שם ניצב תיאטרון מרקורי, היה על מדרונות האולימפוס". בלט ראמבר מבצע בלטים כגון "קופליה", לצד "צל לילה" של בלנשין.
ראמבר הייתה נחושה בדעתה למצוא כוריאוגרפים חדשים ומחדשים. בין הסטודנטים שלה, ובהמשך עמיתיה, היו אשטון, אנטוני טיודור, אגנס דה מיל ואחרים. בשנת 1965 חוללה ראמבר, בעזרת התגלית האחרונה שלה, נורמן מוריס, מהפכה בלהקתה, ששמה מעתה דגש על מחול מודרני. ברפרטואר הלהקה נכללו עם הזמן בלטים עכשוויים יותר, אבל הוא כולל עדיין רשימה עצומה של היצירות, שהלקה ביצעה במשך השנים. ראמבר שיתפה פעולה עם מיליסנט הודסון, בשנת 1979 להחייאת הכוריאוגרפיה של ניז'ינסקי לפולחן האביב. שחזור הכוריאוגרפיה הושלם ב-1987. ראמבר ידועה כמי שעזרה, לצד נינט דה ולואה, ליצור את קהילת הבלט בבריטניה ולשמר את כוחה. "יצירתו של בלט בבריטניה הוא אחד ההישגים המפוארים ביותר ברשומות האמנות של המאה שלנו. הדבר נזקף כל-כולו לזכות האידיאליזם ששילהב את ראמבר ואת דה ולואה", מייסדת הבלט המלכותי.
מוות

מארי ראמבר מתה ב-12 ביוני 1982.
פרסים ואותות הוקרה

אבירת לגיון הכבוד
"פרס ההכתרה של המלכה אליזבת השנייה", מטעם האקדמיה המלכותית למחול, 1957
מפקדת מסדר האימפריה הבריטית
מדליית זהב של מסדר המצוינות של פולין
לקריאה נוספת

Marie Rambert (1972). Quicksilver: Autobiography. London: St. Martin's Press. ISBN 0-333-08942-1.
Clement Crisp (1981). Ballet Rambert: 50 Years and on. London, Ballet Rambert. p. 111. ISBN 0-9505478-1-6.
הערות שוליים

↑  Marie Rambert, "מילון של שמות עט ובמה", הוצאה חמישית, ג'פרסון, צפון קרוליינה, 2010, עמ' 396. זה היה נוהג מקובל בקרב יהודים באימפריה הרוסית]
↑  "ראמברג, אייגה" ב"לקסיקון האישים", לקסיקון ארץ-ישראלי, תל אביב, מסדה, 5697 (1937), עמ' 2023)
↑  אבנר הולצמן, "תמונה לנגד עיני", תל אביב: ספריית אופקים, עם עובד, 2001, עמ' 33, 240.
↑  מארי ראמבר, "כספית: אוטוביוגרפיה" (לונדון: הוצאת סן מרטין, 1972), עמ' 94.ISBN 978-0333347119
↑  מארי ראמבר, "כספית", עמ' 24
↑  454–455 ברוניסלבה ניז'ינסקה, עורכת: אירינה ניז'ינסקה, "ברוניסלבה ניז'ינסקה: יומן משנים ראשונות", הוצאת הולט, ריינהארט ווינסטון, ניו יורק, 1981 isbn=0-03-020951-X, עמ' 455-454
↑  רות אשל, יומני בלט
↑  אינפוגרפיקה על ראשית תולדותיה של להקת ראמבר 2017
↑  בסיס הנתונים של הצגות ראמבר 15 באוקטובר 2018
↑  ג'ק אנדרסון, "בלט ומחול מודרני: היסטוריה מקוצרת", (פרינסטון, ניו ג'רזי בוק קומפני, 1986), עמ' 185. ISBN 0916622428 ו-מסת"ב 0916622436
↑  מיליסנט הודסון, כוריאוגרפית ומרצה; קונסורציום מחול.
↑  Marie Rambert" Jewish Women's Archive'  Jewish Women: A Comprehensive Historical Encyclopedi רבקה כץ הרווד, "נשים יהודיות: אנציקלופדיה היסטורית מקיפה"
↑  נשים יהודיות, 1962
↑  נשים יהודיות, 1979
| --- | --- |
בקרת זהויות :  NLI: 987007279643505171  PLWABN: 9810557988505606  BnF: cb149259440 (data)  GND: 120884062  ISNI: 0000 0001 0889 2232  LCCN: n90651322  NKC: xx0253062  NLA: 35440717  NTA: 074773321  SELIBR: 245786  SNAC: w6qc0g0x  SUDOC: 086520997  Trove: 720072  VIAF: 38536079   WorldCat (עם VIAF): 38536079 
שלט זיכרון, קמדן היל גרדנס 19
דני דנון

דני בן יוסף דנון (נולד ב-8 במאי 1971, י"ג באייר התשל"א) הוא שגריר ישראל באו"ם. כיהן בעבר כחבר הכנסת מטעם מפלגת הליכוד, כיו"ר הליכוד העולמי וכיו"ר ועדת המשנה לענייני עורף בוועדת חוץ וביטחון. דנון כיהן כשגריר ישראל באו"ם וכסגן נשיא העצרת הכללית של האו"ם וביוני 2016 נבחר לראש ועדת המשפט של העצרת הכללית. קודם לכן היה שר המדע, סגן שר הביטחון, סגן יושב ראש הכנסת, יו"ר הוועדה לזכויות הילד ויו"ר ועדת העלייה, הקליטה והתפוצות. דנון מונה לשמש בשנית בתפקיד שגריר ישראל באו"ם.
ביוגרפיה

דנון נולד וגדל ברמת גן. בנם של יוכבד, ילידת ישראל ויוסף דנון, יליד מצרים שעלה לישראל בשנת 1950. הוא נקרא על שם מפקדו של אביו, דניאל (דני) ורדון, שנפל במלחמת ששת הימים. במהלך מלחמת ההתשה נפצע אביו באורח קשה כששירת במוצב ורד שבבקעת הירדן. אחרי שנים שבהן עבר ניתוחים שונים, נפטר האב כשדנון היה בן 23.
דנון למד בתיכון בליך שברמת גן והיה פעיל בסניף המקומי של תנועת הנוער בית"ר. בשנת 1989 התגייס לצה"ל וסיים קורס קצינים בהצטיינות. שירת כקצין בחיל החינוך והנוער והשתחרר בדרגת סגן. בתפקידו האחרון שימש מ"פ ופיקד על קורס "מרווה" לצעירים מחוץ לארץ, שנועד לחזק את הקשר בין העם היהודי לארץ ישראל. בשנים 1993–1996 היה שליח מטעם הסוכנות היהודית לפלורידה, ארצות הברית, שם עסק בעידוד עלייה לישראל והסברה בקמפוסים למען מדינת ישראל.
למד לתואר ראשון ביחסים בינלאומיים עם התמחות בדתות באוניברסיטת פלורידה אינטרנשיונל וסיים בהצטיינות. לאחר ששב מארצות הברית שימש יועץ ליו"ר ועדת החוץ והביטחון, חבר הכנסת עוזי לנדאו. בשנת 2000 סיים את לימודיו לתואר שני במדיניות ציבורית באוניברסיטה העברית בירושלים.
פעילות ציבורית

בגיל 28 נבחר לראש ההנהגה העולמית של בית"ר. בין השנים 2004–2009 עמד בראשות סיעת הליכוד בהנהלת ההסתדרות הציונית העולמית, שם עסק בעידוד עלייה ובמאבק באנטישמיות. היה גם בחבר הנאמנים של הסוכנות היהודית.
בבחירות לרשימת הליכוד לכנסת ה-17 ב-2006 נבחר דנון למקום ה-23 ולא נכנס לכנסת. ביוני 2006 נבחר דנון ליושב ראש תנועת הליכוד העולמי. בבחירות המקדימות לראשות מפלגת הליכוד בשנת 2007, התמודד מול בנימין נתניהו ומשה פייגלין, תחת הסיסמה "דני דנון מימינך, ביבי" וזכה ל־3.5% מהקולות.
פעילות ציבורית > בכנסת ה-18

לקראת הבחירות לכנסת השמונה עשרה נבחר דנון ב-8 בדצמבר 2008 בבחירות המקדימות של הליכוד למקום ה-24 ברשימת המפלגה, כנציג מחוז מישור החוף, לאחר שגבר על טל ברודי. בערוץ 2 פורסמו טענות אודות מקום מגוריו וחוקיות התמודדותו. בית הדין לעתירות של הליכוד דחה את הבקשה לפסול את בחירתו אך מתח ביקורת על התנהלות דנון בפרשה.
באותן בחירות זכה הליכוד ב-27 מושבים ודנון נבחר לראשונה לכנסת. במהלך כהונתו בכנסת ה-18 שימש דנון סגן יושב ראש הכנסת, יו"ר הוועדה לזכויות הילד ויו"ר ועדת העלייה, הקליטה והתפוצות. כמו כן היה חבר ועדת החוץ והביטחון, ועדת הכלכלה, ועדת החינוך, התרבות והספורט, ועדת החוקה, חוק ומשפט לוועדה לקידום מעמד האישה.
פעילות ציבורית > סגן שר הביטחון

בבחירות המקדימות בליכוד לקראת הבחירות לכנסת התשע עשרה נבחר דנון למקום החמישי. ב-17 במרץ 2013 מונה לסגן שר הביטחון בממשלת ישראל ה-33 והיה אחראי על האגף החברתי-ביטחוני במשרד, מערך המילואים וחיילים משוחררים. במסגרת התפקיד פעל להגדלת שיעורי המשרתים בצה"ל מקרב יוצאי אתיופיה וצמצום מספר הנושרים, עידוד גיוס לשירות משמעותי בצה"ל בקרב בני נוער במגזר החרדי ובמגזר הנוצרי, טיפול במערך המילואים, כולל קביעת קריטריונים להטבות בדיור והגדלת הגמול הכספי, הארכת תקופת הזכאות ל"חיל מילואים פעיל", והגדלת סל ההטבות עבור חברי מועדון "בהצדעה".
ביוני 2013 נבחר לראשות ועידת הליכוד ברוב של 85% מקולות המצביעים. בהתמודדות נוספת זכה דנון בתפקיד יו"ר מרכז הליכוד ברוב דומה.
ביולי 2014, במהלך מבצע צוק איתן פיטר אותו ראש הממשלה נתניהו מתפקידו כסגן שר הביטחון, בעקבות ביקורת פומבית שמתח על הסכמת נתניהו להפסקת אש בין ישראל לחמאס, שאותה כינה דנון "מדיניות של מרצ" ו"התנהלות רופסת".
בדצמבר 2014, לקראת הבחירות לכנסת העשרים, התמודד בבחירות המקדימות על תפקיד יושב ראש הליכוד מול בנימין נתניהו, והפסיד לאחר שקיבל כ-25% מהקולות. במקביל התמודד על מקום ברשימת הליכוד לכנסת, ונבחר למקום ה-9.
פעילות ציבורית > שר המדע, הטכנולוגיה והחלל

במאי 2015 מונה דנון לשר המדע, הטכנולוגיה והחלל בממשלה ה-34. דנון כיהן בתפקיד עד 27 באוגוסט 2015, כאשר הוחלט למנותו לשגריר ישראל באו"ם.
פעילות ציבורית > שר המדע, הטכנולוגיה והחלל > חקיקה

במהלך כהונתו בכנסת יזם דנון את חקיקתם של חוקים אלה שנכנסו לספר החוקים:
חוק הגבלת משקל בתעשיית הדוגמנות (יחד עם רחל אדטו). החוק קובע שדוגמנים או דוגמניות בתת-משקל (פחות מ-18.5 BMI) לא יופיעו בפרסומות. בנוסף, אם נעשה שימוש בתוכנות עריכה גרפיות להצרת היקפים של הדוגמן/דוגמנית – יחויב המפרסם להוסיף כיתוב המעיד על כך על פני שטח של 7% לפחות משטח הפרסומת.
חוק הגבלת הפרסומות והשיווק של משקאות אלכוהוליים. החוק אוסר על פרסום משקאות משכרים בשלטי חוצות ובדברי דפוס המיועדים לקטינים. בנוסף, אסור להציע משקאות אלכוהוליים בתור פרסים בתוכניות טלוויזיה ורדיו המיועדים לקטינים ולעשות שימוש בפרסום באמצעות כוכבי ילדים.
תיקון לחוק עבודת הנוער האוסר העסקת ילדים בפרסום בוטה (עם אריה אלדד ואחרים)
תיקון לחוק ביטוח בריאות ממלכתי המרחיב את הטיפולים לילדים בספקטרום האוטיסטי (עם זאב ביילסקי ואחרים)
תיקון לחוק כלי הירייה המגביל גיל לאימון במטווח קליעה
דנון נמנה עם מציעי הצעות חוק נוספות שאושרו.
פעילות ציבורית > שגריר ישראל באו"ם

באוקטובר 2015 מונה דנון לשגריר ישראל באו"ם. נאומו הראשון במועצת הביטחון עסק במצב הביטחוני בישראל בעקבות גל פיגועים שהתחולל אז. בדיון בנושא שנערך במועצת הביטחון באפריל תקף דנון את הנציג הפלסטיני ריאד מנסור על שאינו מגנה את הטרור.
באותה תקופה דנון טס לביקור בזק בישראל עם מזכ"ל האו"ם, באן קי-מון. השניים ביקרו פצועים בבית החולים הדסה בירושלים ונפגשו עם רעייתו של ריצ'רד לייקין, שנרצח בפיגוע. דנון ערך ביקור נוסף בישראל עם שגרירת ארצות הברית באו״ם סמנתה פאוור בינואר 2016, שבו ערכו סיור מוסק בשמי הארץ.
במהלך כהונתו כשגריר קיבלה העצרת הכללית הצעה ישראלית בעניין שימוש בטכנולוגיות חקלאיות מתקדמות המשלחת הישראלית קיימה אירוע לציון גירושם של יהודים ממדינות ערב וכן נערך אירוע לציון 40 שנה לנאומו של חיים הרצוג בעקבות החלטת האו"ם שציונות היא גזענות, בהשתתפות מזכיר החוץ האמריקני ג'ון קרי. ב-31 במאי ערכה המשלחת בשיתוף ארגונים נוספים אירוע מאבק בתנועת ה-BDS, בו נכחו 2,000 משתתפים.
במרץ 2016 הציבו משלחת ישראל וארגון StandwithUS מיצג במטה האו"ם. מיצגים העוסקים בירושלים ובערביי ישראל צונזרו תחילה בידי האו"ם, ובעקבות מאבק אושרה הצגתם לאחר חודשיים.
ביוני 2016 נבחר לראשות ועדת המשפט של העצרת הכללית של האו"ם והיה הישראלי הראשון שעומד בראש ועדה קבועה של האו"ם. בדצמבר 2016 יזם ביקור בישראל של 14 שגרירים לאו"ם ממדינות שונות. ימים אחדים מאוחר יותר, קיבלה מועצת הביטחון את החלטה 2234 שמגדירה את ההתנחלויות הפרה של החוק הבינלאומי ומכשול לשלום. אישור ההחלטה התאפשר בשל העובדה שבצעד חריג נמנע ממשל אובמה מלנצל את זכות הווטו האמריקנית במועצה כדי לסכל את ההחלטה.
ב-31 במאי 2017 דנון מונה לסגן נשיא העצרת הכללית של האו"ם כנציג קבוצת המדינות המערביות.
באפריל 2018 הוביל דנון משלחת של כ-40 שגרירי או"ם שהגיעה לישראל לכבוד חגיגות שנת ה-70 למדינת ישראל. מאז הוביל משלחות שגרירים נוספות. בדצמבר 2018 לצד שגרירת ארה״ב לשעבר, ניקי היילי, העלה דנון לעצרת הכללית הצעת גינוי לארגון הטרור חמאס. ההצעה קיבלה תמיכה של 87 מדינות אך לא עברה משום שנדרש רוב של שני שלישים מהמדינות במליאה.
בדצמבר 2019 החליט ראש הממשלה נתניהו להאריך את תפקידו עד חודש מאי 2020. זמן קצר לפני כן נבחר דנון לעמוד בראש פורום החדשנות, הטכנולוגיה והמדע של האו״ם, לצד שגרירת גאנה.
ב-5 ביולי 2020 סיים דנון את תפקידו כשגריר באו"ם, במקומו נכנס לתפקיד גלעד ארדן. ביוני 2022 הודיע כי הוא מתכוון להתמודד בפריימריז הבאים של מפלגת הליכוד. הוא נבחר למקום ה-15 ברשימת הליכוד לכנסת ה-25, ונבחר לכנסת לאחר שהמפלגה זכתה ב-32 מנדטים.
פעילות ציבורית > שגריר ישראל באו"ם > בכנסת ה-25

ב-31 במאי 2023 מונה לראשות ועדת המשנה לענייני עורף, אחת מתשע ועדות משנה של ועדת חוץ וביטחון, העוסקת בבחינת תרחיש הייחוס ואיום הייחוס לעורף וכן במכלול הנושאים הקשורים במוכנות העורף האזרחי לאירועי חירום ביטחוניים והערכות הגופים השונים ביחס להם.
ביוני 2024 הוחלט למנותו בשנית לשגריר ישראל באו"ם. ב-30 ביוני אושר מינויו בממשלה ועם אישור המינוי פקעה כהונתו בכנסת. הוא נכנס לתפקידו ב-20 באוגוסט 2024.
פעילות ציבורית > עמדותיו הפוליטיות

בנושא הסכסוך הישראלי-פלסטיני, דנון תומך בכך שבהסכם הקבע בין ישראל והפלסטינים תשלוט ישראל במרבית השטח, ויתרתו תכלול "גושים" שבהם תהיה לפלסטינים אוטונומיה ומעמד הקבע שלהם יוסדר בסיוע ירדן ומצרים.
דנון קרא להגבלת גיל הצפייה בתוכניות בעלי תכנים "בלתי ראויים" כמו "האח הגדול". הוא הגיש הצעת חוק, שנפלה, לפיה תוקם רשות ממשלתית שתעסוק באבטחת מידע ופרטיות ברשת. בין היתר תסנן אתרים פדופיליים באינטרנט או כאלה "המסכנים את ביטחון המדינה". בדצמבר 2011 הציע להתנות מתן תעודת זהות, דרכון או רישיון נהיגה בחתימה על הצהרת נאמנות למדינת ישראל.
דנון כיהן כיו"ר השדולה בכנסת לפתרון בעיית המסתננים מאפריקה לישראל. במסגרת פעילותו ביקר בדרום סודאן ודן עם הנשיא המקומי בתוכנית משותפת להשבת הפליטים לארצם. ב-23 במאי 2012 השתתף בהפגנה שנערכה בדרום תל אביב נגד מסתננים מאפריקה, ואמר "מדינת ישראל נמצאת במלחמה! קמה לה מדינת אויב של מסתננים בתוך מדינת ישראל, ובירתה - דרום תל אביב. צריך לשים לזה סוף, לגרש את כל המסתננים לפני שיהיה מאוחר מדי".
בנובמבר 2017 פרסם עמית סגל כי דנון העסיק בתשלום כ־100 פעילי ליכוד בעמותת "עושים ציונות", שהתגייסו לתמוך בו בתמורה. משטרת ישראל פתחה בבדיקה ובספטמבר 2018 סגרה את התיק בשל מחסור בתשתית ראייתית.
בנובמבר 2023, במהלך מלחמת חרבות ברזל, פרסם דנון מאמר משותף עם ח"כ רם בן ברק (יש עתיד) בעיתון וול סטריט ג'ורנל שבו קראו לאפשר קבלת פליטים מתושבי רצועת עזה למדינות שונות בעולם.
חייו האישיים

דנון נשוי ואב לשלושה ילדים. עד למינויו לשגריר באו"ם התגורר במושב משמרת שבשרון. כיום מתגורר ברעננה.
ספריו

בספטמבר 2012 יצא לאור בארצות הברית ספרו של דנון, "The Will to Prevail". הספר עוסק ביחסי ישראל–ארצות הברית, אלטרנטיבה לתפיסה המדינית שמגדירה שתי מדינות לשני עמים, ומתיחת ביקורת קשה על ממשלו של הנשיא ברק אובמה ויחסו למדינת ישראל בתקופת כהונתו.
בספטמבר 2023 יצא ספרו 'בגוב האריות'.
הליכון (עזר הליכה)

אישה הולכת בעזרת הליכון-רולר
נשים יושבות על הליכונים משוכללים, בעלי גלגלים קדמיים ואחוריים, כיסא לזמן המנוחה מההליכה וסל קניות מובנה
הליכון הוא אביזר טכנולוגיה מסייעת לאנשים שמוגבלים ביכולת ההליכה או בתפקוד או במערכת שיווי משקל. הפגיעה במערכות אלה, אצל המשתמשים בהליכון יכול להיות בשל היחלשות כללית שנגרמה בשל זקנה או בשל פגיעה במערכת העצבים, בשרירים או בעצמות. ההליכון מאפשר הליכה לאנשים שיכולותיהם הגופניות נמוכות יותר מהיכולות הדרושות להליכה עם קביים או מקל הליכה.
ההליכון מורכב ממסגרת אלומיניום אשר מותאמת לגובה המותניים ולרוחב המשתמש, בעומק של כ-30 סנטימטר. למסגרת זו יש ארבעה עמודי פינה שכל אחד מהם מכיל רגלית או גלגל בחלקו התחתון וכל זוג מהם מחובר בחלקו העליון בידית. לעיתים קיימים גלגלים בקדמת ההליכון. ישנו גם הליכון-רולטור בעל שניים או ארבעה גלגלים. במקרה של שני גלגלים, הם לרוב בקדמת ההליכון.
קיימים גם הליכונים המותאמים לאוכלוסיות ספציפיות כגון מבוגרים הסובלים מהשמנת יתר - הליכונים רחבים ועמוקים יותר מהרגיל, או ילדים - הליכונים נמוכים יותר מהרגיל. ניתן להתאים הליכונים מודרניים לגובה המשתמש, על מנת שיוכלו לשמור על כיפוף קל של הזרועות; כיפוף זה חשוב לשמירת זרימת הדם בזמן השימוש בהליכון.
ישנם הליכונים המכילים משטח ישיבה לזמן המנוחה של המשתמש.
הליכון לפעוטות חסרי לקות

ישנם הליכונים שמשמשים פעוטות חסרי לקות ונועדו לזרז על לימוד מיומנות ההליכה.
בהחלקה על הקרח

בזירות החלקה על הקרח רבות, נעשה שימוש בהתקן דמוי הליכון ללא גלגלים שמאפשר למחליקים מתחילים בתחום לשמור על שיווי המשקל שלהם ולהתאמן בטכניקות החלקה. גם בזירות החלקה על גלגיליות נעשה שימוש בהליכון הדומה לזה שמשמש אנשים מוגבלי תנועה, כדי לאפשר למחליקים מתחילים לפתח את כושר ההחלקה שלהם.
ראו גם

מדרכה נעה
הליכון (מכשיר כושר)
Minefields

"Minefields" (בעברית: "שדות מוקשים") הוא סינגל של הזמרת-יוצרת המרוקאית-קנדית, פאוזיה, והזמר-יוצר האמריקאי, ג'ון לג'נד. השיר יצא, על ידי חברות התקליטים אטלנטיק רקורדס וארטיסט פרטנר גרופ, ב-29 באוקטובר 2020. השיר נכתב על ידי פאוזיה, צ'ארלי פות', אלי טמפוסי, ג'וני גולדשטיין, סאם מרטין, ג'ף חלטרקס וג'יי-קאש, והופק על ידי ג'וני גולדשטיין.
נכון לאפריל 2022, השיר הושמע למעלה מ-79 מיליון פעמים בספוטיפיי.
וידאו קליפ

הווידאו קליפ של הסינגל יצא בערוץ היוטיוב הרשמי של פאוזיה, ב-28 בינואר 2021. נכון לאפריל 2022, הווידאו קליפ נצפה למעלה מ-73 מיליון פעמים.
מיקומי שיא

|   ‏‏‏  מצעדים ודירוגים (2020)> מדינה |   ‏‏‏  מצעדים ודירוגים (2020)> מצעד |   ‏‏‏  מצעדים ודירוגים (2020)> מיקום שיא |   ‏‏‏  מצעדים ודירוגים (2020)>  |
| --- | --- | --- | --- |
|  ולוניה | אולטראטופ 40 | 44 |  |
|  צרפת | SNEP | 43 |  |
|  קנדה | קנדה הוט 100 | - |  |
|  קנדה | מצעד השירים הדיגיטליים | 45 |  |
הערות שוליים

↑  Garcia, Erica Danielle (2020-11-12). "Faouzia - Minefields (ft. John Legend)". euphoriazine.com (באנגלית אמריקאית). ארכיון מ-2021-05-01. נבדק ב-2021-05-01.
1 2  Rashad (2020-11-06). "New Song: Faouzia & John Legend - 'Minefields'". thegrapejuice.net (באנגלית אמריקאית). ארכיון מ-2021-05-01. נבדק ב-2021-05-01.
↑  "Minefields – Single by Faouzia & John Legend". Apple Music. ארכיון מ-2020-12-25. נבדק ב-2020-05-01.
↑  "Minefields". Tidal (באנגלית אמריקאית). ארכיון מ-2021-05-01. נבדק ב-2021-05-01.
↑  "Minefields". Spotify (באנגלית אמריקאית). ארכיון מ-2021-05-01. נבדק ב-2021-05-01.
↑  "Minefields - Credits". Tidal (באנגלית אמריקאית). ארכיון מ-2021-05-01. נבדק ב-2021-05-01.
↑  Minefields, 2020-11-05, ארכיון מ-2022-04-22, נבדק ב-2022-04-22
↑  Faouzia (2021-01-29). "Faouzia & John Legend - Mindfields (Official Music Video)". YouTube (באנגלית אמריקאית). ארכיון מ-2021-05-01. נבדק ב-2021-05-01.
↑  Atlantic Records (2021-01-29). "#Minefields single by @faouzia x @johnlegend + the stunning new visual are out now!". Twitter (באנגלית אמריקאית). ארכיון מ-2021-05-01. נבדק ב-2021-05-01.
↑  Rowley, Glenn (2021-01-28). "Faouzia and John Legend Debut Video For Bombastic Track 'Minefields': Watch". Billboard (באנגלית אמריקאית). ארכיון מ-2021-05-01. נבדק ב-2021-05-01.
↑  Faouzia & John Legend - Minefields (Official Music Video), ארכיון מ-2022-04-28, נבדק ב-2022-04-22
| ג'ון לג'נד |
| --- | --- | --- |
דיסקוגרפיה
| אלבומי אולפן | Get Lifted • Once Again • Evolver • Wake Up! • Love in the Future • Darkness and Light • A Legendary Christmas • Bigger Love |  |
| אלבומי הופעה | Live at SOB's • Solo Sessions Vol. 1: Live at the Knitting Factory • Live from Philadelphia |  |
| סינגלים | "Ordinary People" • "So High" • "Save Room" • "P.D.A. (We Just Don't Care)" • "Stereo" • "Green Light" • "Everybody Knows" • "Wake Up Everybody" • "When Christmas Comes" • "Tonight (Best You Ever Had)" • "All of Me" • "You & I (Nobody in the World)" • "Glory" • "Love Me Now" • "Beauty and the Beast" • "Preach" • "Conversations in the Dark" • "Minefields" • "Hallelujah" |  |
| שיתופים פעולה | "Getting Nowhere" • "Lay Me Down" • "Like I'm Gonna Lose You" • "One Man Can Change the World" • "Higher" |  |
| שירים אחרים | "It's Alright" • "Listen" |  |
| ערכים קשורים | חג מולד אגדי עם ג'ון וכריסי • ההמצאה הקסומה של ג'רוניקוס ג'אנגל |  |
| --- | --- |
בקרת זהויות :  MusicBrainz release group: b15690cb-dc17-4603-b8a8-3e3a8980ea5c
מונה ליזה

| --- | --- |

 מידע כללי
 צייר:  לאונרדו דה וינצ'י
 תאריך יצירה:  1507
 טכניקה וחומרים:  שמן על לוח עץ צפצפה
 ממדים בס"מ
 רוחב:  53 ס״מ 
 גובה:  77 ס״מ 
 נתונים על היצירה
 מספר יצירה:  INV 779 (מחלקת הציורים של הלובר) 
 מיקום:  מוזיאון הלובר פריז שבצרפת
 
מונה ליזה (באיטלקית: Monna Lisa) ו-לה ג'וקונדה (La Gioconda) הם השמות שניתנו לציור של לאונרדו דה וינצ'י מתחילת המאה ה-16. הציור, שבמרכזו דמות דיוקנה של אישה, הפך במאה ה-19 ליצירת האמנות הידועה ביותר בעולם, כנראה בגלל שהיא נגנבה ממוזיאון הלובר. מאז המאה ה-20 שימש השראה להערצה, מחאה, לעג וחיקוי באמנות פופולרית, במוזיקה ובספרות.
הדיוקן מוצג במוזיאון הלובר בפריז.